Ben Voss is 'bose koningin' | Netwerk24
Deur AJ Opperman 15 Desember 2018 12:00
Hy het nog nooit eers 'n pantomime gesien nie, verklap die akteur Ben Voss baie eerlik noudat hy vir die eerste keer dié genre in 'n rok en op hoëhakskoene aandurf.
Ben Voss in Snow White.
Hy vertolk die rol van die bose koningin in Janice Honeyman se 31ste pantomime wat tot 23 Desember in The Mandela in die Joburgteater in Braamfontein, Johannesburg, opgevoer word.
As komediant is die vertolking van 'n vrou nie vir hom nuut nie.
"Dit was juis met 'n produksie met my karakter Beauty Ramapelepele, 'n ouer swart vrou wat my alter-ego geword het, wat Janice my regisseur was," sê Voss.
Ben Voss as Beauty Ramapelepele.
"Dit was in 2008 en nou het sy my genader, en ek reken dit is as gevolg van hierdie karakter. Ek was instinktief dadelik gretig. Ek woon in Durban en ek geniet dit om Johannesburgse blootstelling te kry."
Voss het al baie komedie en sketse gedoen saam met die skrywer John van de Ruit, bekend as die skrywer van die Spud-boeke.
Hul samewerking sluit in Mamba Republic wat hulle in 2017 in Sandton, Johannesburg, opgevoer het, en steeds mee toer.
Van de Ruit skryf ook aan 'n nuwe eenmanstuk wat Voss beplan om in 2019 op te voer.
Voss geniet die uitdaging van 'n pantomime baie.
"Die grootste verskil is dat die koningin boos is. My karakter is verantwoordelik vir die momentum van die storie en dis vir my baie lekker. Ek het baie lanklaas 'n storielyn-gedrewe produksie opgevoer."
Wanneer hy klaarmaak met die koningin se streke, sal sy fokus op die werk saam met Van de Ruit in 2019 wees.
"John is 'n ongelooflike vriend en 'n wonderlike skrywer. Ons albei woon in Durban en ons speel gholf en sit koppe bymekaar. Ons het nog altyd saamgewerk en sal seker ook altyd."
* Ander spelers van Snow White sluit in Desmond Dube en John Robbie. Kaartjies kos R115 tot R375. Bespreek by Webtickets.